《听寓上人弹琴》
清代·庞垲

肃肃日初出，鸟雀寂不鸣。上人理真性，拂弦奏古声。

声古神亦穆，冷冷发孤清。乍疑千万山，逼向户牖生。

又如秋月下，徐闻溪水行。冥激有殊致，历落难强名。

座客斋所向，恬澹以为情。曲终而指歇，音响仍未停。

作者简介：（1657—1725）直隶任丘人，字霁公，号雪崖。康熙十四年举人。试博学鸿词，授检讨，分修《明史》，官至福建建宁府知府，政尚清简，时将兴大狱，垲力弭之。工诗，以自然为宗，奇而不肆。有《丛碧山房文集》、《杂著》、《翰苑稿》等。